**Представено от ДП „Национална компания железопътна инфраструктура” уведомление за инвестиционно предложение (ИП) „Модернизация на железопътен участък Мездра – Медковец”**

Във връзка с постъпило уведомление с вх. № ОВОС-20/24.03.2020 г. на Министерство на околната среда и водите (МОСВ) от ДП „Национална компания железопътна инфраструктура” за горепосоченото ИП, на основание чл.5, ал.1 *Наредбата за условията и реда за извършване на оценка на въздействието върху околната среда* (Наредбата за ОВОС), и в изпълнение разпоредбата на чл.5, ал.2 от Наредбата за ОВОС, МОСВ информира за следното:

**І. По отношение на изискванията на глава шеста на Закона за опазване на околната среда (ЗООС):**

Настоящото ИП е свързано с подобряване на техническите параметри на железопътна линия и внедряване на нови системи за сигнализация и телекомуникация, подобряване комфорта на пътуване и пропускливостта на железопътния транспорт. Реализацията му е във връзка с изпълнението на проект „Модернизация на железопътна линия Видин – София”, одобрен с Решение по ОВОС № 1-1/2012 г. на министъра на околната среда и водите

С Решение № 509 от 8 юли 2011 г. на Министерски съвет на Република България обект „Железопътна линия Видин – София” е обявен за обект с национално значение.

Железопътният участък предмет на настоящото ИП е с обща дължина 85,568 км. Включва участък Руска Бяла – Медковец съгласно идеен проект и участък Мездра – Руска Бяла по съществуващо трасе. При различни километражи от железопътната линия трасето по настоящото предложение се отклонява от следата на трасето по Решението по ОВОС.

ИП обхваща следните участъци:

* **Участък гара Руска бяла – гара Медковец** – включва модернизация на железопътната линия в участъка по избрания по проект „Проектиране на строителството на железопътната линия Видин – София: актуализация на проекта и подготовка на железопътен участък Видин – Медковец”, по обособена позиция 1: Актуализация и оптимизация на идеен проект за железопътни участъци Медковец – Руска Бяла и Руска Бяла – Столник”, вариант на трасе „С”. Проектната скорост в участъка е за 160 км/ч. Изключение е изходът от гара Враца, където проектната скорост е 120 км/ч. Дължината на железния път по идейно трасе е 78,98 км.

За участъка Руска Бяла - Медковец се предвиждат дейности по изграждане на железния път, изкопни работи с дълбочина 16-17 м, изпълнение на насипи с височина до 12 м, реконструкция на електропроводи, изграждане на надлези и подлези при пресичания с пътища от републиканската пътна мрежа, изграждане на нови ж.п. гари и нови пътни връзки за обслужване на гарите и товаро-разтоварните дейности към тях.

* **Участък гара Мездра – Руска бяла** включва:
* Рехабилитация на ж.п. участък Руска Бяла – Мездра, част от седма ж.п. линия Мездра – Видин;
* Транзитна връзка от разделен пост Моравица до гара Мездра – юг, осигуряваща връзката с втора главна ж.п. линия София – Варна за транзитно преминаване на влакове по направлението Видин – София;
* Реконструкция на коловозното развитие на гара Мездра.

Участъкът е двойна електрифицирана линия с общата дължина е 6, 588 км. Проектната скорост е за 80 км/ч.

Дейностите свързани с рехабилитацията на железопътната инфраструктура в участъка са: механизирано подновяване на съществуващата релсо-траверсова скара и извозването й в монтажно-демонтажна база със специализирана железопътна техника; демонтаж на всички негабаритни и неизпълняващи своето предназначение стълбове на контактната мрежа; механизирано изгребване на баластовата призма и извозването й до съответните депа за преработка; уплътняване на насипите, частична замяна на негодни за строителството на ж.п. линии почви и насипи, и заздравяване на земната основа; механизирано полагане с пътеполагаща механизация на нов железен път; направа на фундаменти и поставяне на нови стоманобетонови и/или железорешетъчни стълбове на контактната мрежа; почистване на нефункциониращи отводнителни съоръжения (канавки, водостоци); ремонт на мостови конструкции; рехабилитация на тунелното съоръжение; механизирано подновяване, изграждане на дренажни системи и ремонт на коловозите в гара Мездра; изграждане на перони в гара Мездра; изграждане на подлези, осигуряващи достъпна среда в гарата; полагане на оптичен кабел; сгради - ремонт и/или ново строителство; подмяна на централизация, сигнали, стрелкови обръщателни апарати, механизми за контрол на заетостта на линията, телекомуникационно оборудване и др.; ремонт и оборудване на помещения за сигнализация и телекомуникации в гара Мездра; изграждане на шумозащита в урбанизирани територии.

В изпълнение на изискванията на чл.4а от Наредбата за ОВОС е извършена проверка относно допустимостта на ИП спрямо режимите, определени в действащия план за управление на речните басейни (ПУРБ) и план за управление на риска от наводнения (ПУРН) на Дунавски район.

Съгласно становище с изх. № ПУ-01-177-(4)/16.04.2020 г. на директора на Басейнова дирекция „Дунавски район“ (БД ДР), реализирането на „Модернизация на железопътен участък Мездра – Медковец“ няма да окаже значително въздействие върху водите и водните екосистеми и е допустимо спрямо целите за опазване на околната среда заложени в ПУРБ 2016-2021 г. и ПУРН 2016-2021 г., както и с предвидените в плановете мерки за постигане на тези цели, при спазване на посочените мерки в т.1.1.2. и нормативните изисквания в т.2 от становището. Направено е заключение в становището за приложимостта на чл.93, ал.9, т.3 от ЗООС, съгласно което чл.93, ал.9, т.3 от ЗООС е приложим за ИП „Модернизация на железопътен участък Мездра – Медковец“.

На основание чл.93, ал.9, т.1 и 3 от ЗООС,по искане на възложителя и съгласно становище на БДДР, ИП в неговата цялост подлежи на процедура по задължителна ОВОС, без да се извършва преценяване за необходимостта от извършване на ОВОС. Компетентен орган за произнасяне с решение е министърът на околната среда и водите съгласно разпоредбите на чл. 94, ал.1, т.2 и 5 от ЗООС.

**ІІ. По отношение на изискванията на чл. 31 от Закона за биологичното разнообразие (ЗБР):**

ИП е предмет на задължителна ОВОС и в тази връзка попада и в обхвата на чл. 2, ал. 1, т. 1 от Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредбата за ОС, ДВ, бр.73/2007 г., изм. и доп.), поради което за него следва да бъде извършена оценка за съвместимостта му с предмета и целите на опазване на защитени зони. по реда на чл.31 от ЗБР. Процедурата по оценка за съвместимостта се извършва чрез изискващата се процедура по реда на Глава шеста от ЗООС, в конкретния случай – чрез процедурата по ОВОС.

Съгласно представената документация и след направена справка се установи, че ИП не засяга защитени територии по смисъла на Закона за защитените територии и не попада в границата на защитени зони по смисъла на ЗБР.

Копие на писмото е изпратено до РИОСВ-Враца, РИОСВ-Монтана, БДДР, Община Мездра, Кметство с. Моравица, Кметство с. Руска Бяла, Община Враца, Кметство с. Бели извор, Кметство с. Власатница, Община Криводол, Кметство с. Уровене, Община Монтана, Кметство с. Стубел, Кметство с. Трифоново, Кметство с. Крапчене, Кметство с. Вирове, Община Якимово и Община Медковец.

 **/отговорено от МОСВ на 22.04.2020 г./**